Na temelju članka 46. Statuta Općine Privlaka (Službeni glasnik Zadarske županije br. 05/18) a u vezi s provedbom Zakona o provedbi Opće uredbe o zaštiti podataka („Narodne novine“ broj 42/2018) od 9. svibnja 2018.godine, dalje: Zakon) i Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka)(SL EU L119), Općinski načelnik Općine Privlaka dana 29. siječnja 2019. godine donosi

**P R A V I L N I K**

**o zaštiti osobnih podataka**

Opće odredbe

Članak 1.

(1) S ciljem osiguravanja provedbe Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka)(SL EU L119; dalje u tekstu: Uredba), ovim se Pravilnikom uređuje područje obrade osobnih podataka u odnosu na pojedince koju provodi Općina Privlaka (dalje u tekstu: Voditelj obrade).

(2) Svi pojmovi u smislu ovoga Zakona imaju istovjetno značenje kao pojmovi upotrijebljeni u Uredbi i Zakonu o provedbi Opće uredbe o zaštiti podataka (NN 42/18).

(3) Propisi navedeni u prethodnom stavku primjenjuju se izravno na poslovanje.

Članak 2.

(1) Voditelj obrade obrađuje osobne podatke ispitanika u pravilu iz razloga jer je ista nužna za izvršavanje zadaće od javnog interesa, odnosno pri izvršavanju službene ovlasti Voditelja obrade.

(2) Voditelj obrade dužan je u obavljanju svojih djelatnosti postupati u odnosu na obradu osobnih podataka u skladu s pozitivnim propisima kojima se uređuje prikupljanje, obrada i čuvanje osobnih podataka ispitanika, što uključuje i dostavu osobnih podatka ovlaštenim trećim osobama kao primateljima obrade osobnih podataka.

(3) U slučajevima kada se osobni podaci ne prikupljaju u skladu s prethodnim stavcima, voditelj obrade će prilikom prikupljanja osobnih podataka pribaviti izričitu i nedvojbenu privolu od ispitanika za obradu njegovih osobnih podataka te priopćiti ispitaniku kako u svakom trenutku može povući svoju privolu.

(4) Voditelj obrade može, ako je primjenjivo, obrađivati osobne podatke ispitanika u skladu sa svim zakonitim osnovama u smislu odredbi čl. 6. Uredbe

Provedba organizacijskih, kadrovskih i tehničkih mjera zaštite osobnih podataka

Članak 3.

(1) Voditelj obrade provodi odgovarajuće tehničke i organizacijske mjere zaštite osobnih podataka kojima se osigurava da osobni podaci koje obrađuje nisu automatski, bez intervencije pojedinca, dostupne neograničenom broju pojedinaca.

(2) Uzimajući u obzir da se na temelju izričite odredbe članka 24. stavka 2. Uredbe takve tehničke i organizacijske mjere po potrebi preispituju i ažuriraju, Voditelj obrade po potrebi donosi odgovarajuću politiku zaštite osobnih podataka koja se objavljuje na službenim internetskim stranicama Voditelja obrade.

Članak 4.

(1) Navedene organizacijske mjere odnose se u bitnome na pristup i čuvanje podataka u pisanom obliku na način da su isti nalaze u zaključanim prostorijama, ormarima ili registratorima kojima mogu pristupiti ovlaštene osobe u okviru obavljanja svojih radnih zadataka.

(2) Voditelj obrade će u svrhu izvršavanja svojih obveza u odnosu na zaštitu osobnih podataka osigurati da sve osobe u radnom odnosu, kao i treće osobe koje obrađuju ili imaju pristup osobnim podacima kojima raspolaže Voditelj obrade, potpišu odgovarajuće Izjave o povjerljivosti kojima će se, u bitnome, obvezati kako osobne podatke kojima imaju pravo i ovlast pristupa neće davati na korištenje niti na bilo koji drugi način učiniti dostupnima trećim neovlaštenim osobama te da će povjerljivost istih osobnih podataka čuvati i nakon prestanka ovlasti pristupa osobnim podacima.

Članak 5.

(1) Uvažavajući okolnost kako se tehničkim mjerama zaštite osigurava da podaci nisu automatski, bez intervencije pojedinca, dostupni neograničenom broju pojedinaca, zatim kako bi u skladu s Uvodnom izjavom Uredbe zaštita pojedinaca trebala biti tehnološki neutralna, pristup osobnim podacima pohranjenim u elektroničkom obliku trebao biti omogućen uporabom korisničkog imena i lozinke.

(2) Voditelj obrade će, ako je primjenjivo i prikladno, izraditi sigurnosne kopije podataka kako bi se na odgovarajući način osigurala sposobnost pravodobne ponovne uspostave dostupnosti osobnih podataka i pristupa njima u slučaju fizičkog ili tehničkog incidenta

Izvršitelj obrade

Članak 6.

Voditelj obrade može na temelju ugovora ili drugog pravnog akta pojedine poslove u svezi obrade osobnih podataka u okvirima svojeg djelokruga povjeriti izvršitelju obrade, poštujući pritom odgovarajuće odredbe Uredbe koje uređuju prava i obveze izvršitelja obrade.

Obveze voditelja obrade

Članak 7.

(1) Prilikom prvog kontakta sa ispitanikom ovlašteni službenik voditelja obrade će na prikladan i nedvojben način utvrdit identitet ispitanika te okolnost raspolaže li ispitanik traženim informacijama kako bi se utvrdila mogućnost postupanja u skladu s odredbama čl. 13. st. 4. i čl. 14. st. 5. Uredbe.

(2) S ciljem potpunog i pravodobnog informiranja ispitanika o obradi osobnih podataka, ovlašteni službenik voditelja obrade će u okviru obavljanja svojih radnih zadataka prilikom prve komunikacije s ispitanikom pružiti ispitaniku sljedeće informacije:

- o svom identitetu

- o službeniku za zaštitu podataka

- upoznati ga sa svrhom i pravnom osnovom za obradu osobnih podataka

- o eventualnim primateljima ili kategorijama primatelja osobnih podataka

- o vremenskom roku pohrane osobnih podataka te kriterijima kojima se utvrđuje razdoblje pohrane

- o postojanju prava da se od voditelja obrade zatraži pristup osobnim podacima, ispravak, brisanje osobnih podataka ili ograničavanje obrade koja se na njega odnose, prava na ulaganje prigovora na obradu takvih podataka te na prenosivost njegovih podataka drugom voditelju obrade

- o pravu da se u bilo kojem trenutku povuče privola, a da to ne utječe na zakonitost obrade koja se temeljila na privoli prije nego što je ona povučena

- pravu na podnošenje pritužbe nadzornom tijelu (Agenciji za zaštitu osobnih podataka) i

- je li pružanje osobnih podataka zakonska ili ugovorna obveza ili uvjet nužan za sklapanje ugovora te ima li ispitanik obvezu pružanja osobnih podataka i koje su moguće posljedice ako se takvi podaci ne pruže.

(3) Voditelj obrade će, ako je primjenjivo, informacije u smislu ovog članka ispitanicima pružiti putem odgovarajućih obrazaca, odnosno zahtjeva putem kojih ostvaruju prava ili izvršavaju obveze u okviru zakonite djelatnosti Voditelja obrade.

Članak 8.

(1) Na zahtjeve ispitanika voditelj obrade je dužan odgovoriti u što kraćem roku, ali najdulje u roku od mjesec dana od dana primitka zahtjeva.

(2) U slučaju složenosti i većeg broja zahtjeva taj se rok može produžiti za dodatna dva mjeseca, u kojem slučaju je potrebno izvijestiti ispitanika o toj činjenici u roku od mjesec dana od primitka zahtjeva sa obrazloženjem za produženje roka.

Službenik za zaštitu osobnih podataka

Članak 9.

(1) Voditelj obrade će u skladu s odredbama Uredbe imenovati službenika za zaštitu osobnih podataka.

(2) Kontakt podatke službenika za zaštitu osobnih podataka Voditelj obrade će objaviti na svojim internetskim stranicama te o tome obavijestiti Agenciju za zaštitu osobnih podataka.

Evidencija aktivnosti obrade

Članak 10.

(1) Voditelj obrade, obzirom da obrada podataka nije povremene, vodi Evidenciju aktivnosti obrade u pisanom i elektroničnom obliku koja sadrži sljedeće informacije:

a) naziv i kontaktne podatke voditelja obrade

b) ime i kontaktne podatke službenika za zaštitu podataka

c) svrhe obrade

d) opis kategorija ispitanika i opis kategorija osobnih podataka

e) kategorije primatelja kojima su osobni podaci otkriveni ili će im biti otkriveni

f) predviđene rokove za brisanje različitih kategorija podataka

g) opći opis tehničkih i organizacijskih mjera zaštite

(2) Izvršitelj obrade vodi Evidenciju svih kategorija aktivnosti obrade koje se obavljaju za izvršitelja obrade, a koja sadržava:

a) naziv ili ime te kontaktne podatke jednog ili više izvršitelja obrade i svakog voditelj obrade u čije ime djelujem predstavnika voditelja ili izvršitelja obrade te kontaktne podatke službenika za zaštitu podataka

b) kategorije obrade koje se obavljaju u ime svakog voditelja obrade

c) kategorije primatelja kojima su osobni podaci otkriveni ili će im biti otkriveni

d) predviđene rokove za brisanje različitih kategorija podataka

e) opći opis tehničkih i organizacijskih mjera zaštite.

Završne odredbe

Članak 11.

Osobni podaci koje obrađuje Voditelj obrade dostavljaju se javnopravnim tijelima ili drugim pravnim subjektima kao primateljima obrade ako je to potrebno radi poštovanja pravnih obveza voditelja ili primatelja obrade osobnih podataka.

Članak 12.

(1) Ovaj Pravilnik stupa na snagu osmog dana od dana objave u „Službenom glasniku Zadarske županije“.

KLASA: 030-01/19-01/01

URBROJ: 2198/28-02-19-1

U Privlaci, 29. siječnja 2019. godine

Općinski načelnik:

Gašpar Begonja, dipl.ing.